
Baldachin

Kulcsszavak: baldachin; entrópia; pusztulás; alapzat; mennyezet
A pusztulás során az idő megállíthatatlan folyamával párhuzamosan a szemlélt dolog, szinte észrevétlenül hullik atomjaira. Ez a természetéből eredően visszafordíthatatlan folyamat egyszerre válik láthatatlanná és még inkább láthatóvá vizuális deformitása okán. A fragmentumok torzókként elevenítik fel az azt megelőző állapot formavilágát.
Számomra ez az a stádium, amely leginkább foglalkoztat alkotói szempontból. Még felismerjük a  szemlélt dolgot, egésze már megbomlott annyira, hogy ne tudjunk eltekinteni  megfigyelt helyzetétől. Átjárja minden apró felületét a pusztulás, letörve eredeti éleit, formaiságát; színeit saját, jellegzetes tónusával változtatja át, mely beivódik rétegeibe.
Installációm létrehozásánál ennek az állapotnak a megfogalmazására tettem kísérletet, kiindulópontom egy romos betonalap volt, ami egy ház bontásából maradt vissza. Ezt az alaprajzot, személyes tereimmel összevetve alakítottam szimbolikus hellyé, ahol még sejthetők a határvonalak, de helyzetéből már nem dönthető el, hogy egy épp szétrepedező mennyezet alatt állunk, vagy felülről szemlélve már a természet szövi át az alapot.



